Gebruik geduld, sê departement oor onbetaalde salarisse by SAL | Maroela Media
Die departement van openbare ondernemings sê hy het simpatie met die lot van werkers van die Suid-Afrikaanse Lugdiens (SAL) wat nou reeds maande lank nie salarisse ontvang nie en het 'n beroep op hulle gedoen om geduldig te wees terwyl daar aan 'n oplossing gewerk word.
Die departement het Vrydag gesê die sleutel tot 'n oplossing vir die probleme by die SAL is die afhandeling van die sakereddingsproses. Hy sê hy werk saam met die sakereddingspraktisyns om die beste herstruktureringsoplossing vir die redery te vind. Dit sluit in die betaling van salarisse.
Die departement sê hy het al vantevore met die SAL se bestuur saamgewerk om goeie bestuur te herstel en korrupsie by die redery hok te slaan.
"As een van die fokusgebiede het die SAL ondersoek ingestel na groot kontrakte wat met logistiek, inligtingstegnologie, raadgewende dienste en grondhantering en veiligheid verband hou," het die departement gesê.
Die departement sê hy het tugstappe gedoen teen werkers wat hierby betrek is en dit het gelei tot die afdanking van sommige senior en uitvoerende bestuurders. Dertien werkers is skuldig bevind aan wangedrag en het finale geskrewe waarskuwings gekry, terwyl nege ander afgedank en nog vier self bedank het.
"Alle belanghebbendes, werkers en vakbondlede word aangemoedig om na vore te kom en geloofwaardige inligting aan die departement te gee oor voorvalle van moontlike korrupsie, sameswering, diefstal of bedrog wat by die lugredery of onder sy diensverskaffers voorgekom het," het die departement gesê.